**DÔVODOVÁ SPRÁVA**

**A. Všeobecná časť**

Ministerstvo spravodlivosti Slovenskej republiky predkladá na rokovanie Národnej rady Slovenskej republiky vládny návrh zákona, ktorým sa dopĺňa zákon č. 757/2004 Z. z. o súdoch a o zmene a doplnení niektorých zákonov v znení neskorších predpisov (ďalej len „návrh zákona“).

Návrh zákona bol vypracovaný ako iniciatívny materiál.

Účelom predloženia návrhu zákona je vytvoriť zákonné predpoklady pre zabezpečenie ochrany bezpečnostných záujmov Slovenskej republiky, a to tým, že sa zamedzí možnosť sprístupňovania súhlasov, ktoré zákonní sudcovia príslušných súdov vydávajú podľa § 63 zákona č. 351/2011 Z. z. o elektronických komunikáciách v znení neskorších predpisov, podľa zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) a príkazov vydávaných v trestnom konaní. Podľa platnej právnej úpravy niet zákonnej možnosti nesprístupniť tieto rozhodnutia súdov. Tento stav je z hľadiska potreby chrániť bezpečnostné záujmy Slovenskej republiky a riadny priebeh trestného konania neprijateľný. Navrhuje sa preto, aby v § 82a ods. 5 zákona o súdoch bola zavedená výnimka z plošného sprístupňovania všetkých súdnych rozhodnutí, a to práve vo vzťahu k súhlasom súdu s poskytnutím údajov tvoriacich predmet telekomunikačného tajomstva, súhlasom na použitie informačno-technických prostriedkov a príkazov súdu vydávaných podľa Trestného poriadku.

Materiál nebol predmetom pripomienkového konania, pretože vzhľadom na vyššie uvedené predkladateľ má za to, že sú splnené podmienky na postup podľa § 27 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov, nakoľko ide o mimoriadnu okolnosť, ktorá ohrozuje bezpečnosť.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona nezakladá vplyvy na verejné financie a sociálne vplyvy. Návrh zákona nebude mať vplyvy na podnikateľské prostredie, informatizáciu spoločnosti, ani vplyv na životné prostredie a na služby verejnej správy pre občana.

Návrh zákona nie je predmetom vnútrokomunitárneho pripomienkového konania.

Vláda Slovenskej republiky prerokovala a schválila návrh zákona 20. apríla 2018.

**Doložka vybraných vplyvov**

|  |
| --- |
| **1.  Základné údaje** |
| **Názov materiálu** |
| Návrh zákona, ktorým sa dopĺňa zákon č. 757/2004 Z. z. o súdoch a o zmene a doplnení niektorých zákonov v znení neskorších predpisov |
| **Predkladateľ (a spolupredkladateľ)** |
| Minister spravodlivosti Slovenskej republiky |
| **Charakter predkladaného materiálu** |  \*  Materiál nelegislatívnej povahy |
|  S  Materiál legislatívnej povahy  |
|  \*  Transpozícia práva EÚ  |
|  |
| **Termín začiatku a ukončenia PPK** | Postup podľa § 27 ods. 1 zákona č. 400/2015 Z. z.  |
| **Predpokladaný termín predloženia na MPK\*** | Postup podľa § 27 ods. 1 zákona č. 400/2015 Z. z. |
| **Predpokladaný termín predloženia na Rokovanie vlády  SR\*** | Postup podľa § 27 ods. 1 zákona č. 400/2015 Z. z. |
| **2.  Definícia problému** |
| V súčasnosti nie sú dostatočným spôsobom chránené bezpečnostné záujmy štátu, nakoľko platné právo umožňuje sprístupňovanie citlivých rozhodnutí súdov vo veciach, kde to nie je v záujme štátu.  |
| **3.  Ciele a výsledný stav** |
| Návrhom zákona sa vylučujú z režimu sprístupňovania súhlasy súdu s poskytnutím údajov, ktoré sú predmetom telekomunikačného tajomstva, súhlasy na použitie informačno-technických prostriedkov a príkazy podľa Trestného poriadku. |
| **4.  Dotknuté subjekty** |
| Súdy, fyzické osoby, právnické osoby  |
| **5.  Alternatívne riešenia** |
| Alternatívne riešenia neboli posudzované, nakoľko problematika nepripúšťa iné riešenie ako to, ktoré sa navrhuje. |
| **6.  Vykonávacie predpisy** |
| Predpokladá sa prijatie/zmena vykonávacích predpisov?                          \*  Áno            S  Nie |
| **7.  Transpozícia práva EÚ**  |
| Nie |
| **8.  Preskúmanie účelnosti\*\*** |
| Preskúmanie účelnosti navrhovaného predpisu bude vykonávané priebežne po nadobudnutí účinnosti. |
| **9.   Vplyvy navrhovaného materiálu** |
| **Vplyvy na rozpočet verejnej správy**    z toho rozpočtovo zabezpečené vplyvy |   \*     Pozitívne |   S     Žiadne |   \*   Negatívne |
|   \*     Áno |   \*     Nie |   \*   Čiastočne |
| **Vplyvy na podnikateľské prostredie**    z toho vplyvy na MSP |   \*     Pozitívne |   S     Žiadne |   \*   Negatívne |
|   \*     Pozitívne |   S     Žiadne |   \*   Negatívne |
| **Sociálne vplyvy** |   \*     Pozitívne |   S     Žiadne |   \*   Negatívne |
| **Vplyvy na životné prostredie** |   \*     Pozitívne |   S     Žiadne |   \*   Negatívne |
| **Vplyvy na informatizáciu** |   \*     Pozitívne |   S     Žiadne |   \*   Negatívne |
| **Vplyvy na služby pre občana z toho**    vplyvy služieb verejnej správy na občana    vplyvy na procesy služieb vo verejnej    správe |   \*     Pozitívne |   S     Žiadne |   \*   Negatívne |
|   \*     Pozitívne |   S     Žiadne |   \*   Negatívne |
| **10.  Poznámky** |
|  |
| **11.  Kontakt na spracovateľa** |
| JUDr. Juraj Palúš, sekcia legislatívy, Ministerstvo spravodlivosti Slovenskej republiky, juraj.palus@justice.sk  |
| **12.  Zdroje** |
|  |
| **13.  Stanovisko Komisie pre posudzovanie vybraných vplyvov z PPK** |
|  |

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** minister spravodlivosti Slovenskej republiky
2. **Názov návrhu zákona:** návrh zákona, ktorým sa dopĺňa zákon č. 757/2004 Z. z. o súdoch a o zmene a doplnení niektorých zákonov v znení neskorších predpisov
3. **Problematika návrhu zákona:**
4. nie je upravená v práve Európskej únie,
5. nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**B. Osobitná časť**

**K Čl. I**

V súlade s dôvodmi uvedenými vo všeobecnej časti dôvodovej správy sa navrhuje, aby súhlasy súdu podľa § 63 zákona č. 351/2011 Z. z. o elektronických komunikáciách v znení neskorších predpisov neboli sprístupňované na základe žiadosti o sprístupnenie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov. Rovnako sa nebudú sprístupňovať súhlasy súdu s použitím informačno-technických prostriedkov podľa zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov. Ďalej sa výnimka z povinnosti sprístupňovať rozhodnutia súdov bude vzťahovať aj na príkazy vydávané súdmi podľa Trestného poriadku. Príkazom súd v trestnom konaní (najmä v postupe pred začatím trestného stíhania a v prípravnom konaní) rozhoduje o zásahoch do základných práva a slobôd; napr. príkaz na zatknutie podľa § 73 Trestného poriadku, príkaz na domovú prehliadku podľa § 100 Trestného poriadku, príkaz na prehliadku iných priestorov a pozemkov podľa § 101 Trestného poriadku, príkaz na osobnú prehliadku podľa § 102 Trestného poriadku, zadržanie zásielok podľa § 108 Trestného poriadku, Vyhotovovanie obrazových, zvukových alebo obrazovo-zvukových záznamov podľa § 114 Trestného poriadku, oznámenie údajov o telekomunikačnej prevádzke podľa § 116 Trestného poriadku, príkaz na použitie agenta podľa § 117 Trestného poriadku a pod.

**K Čl. II**

Vzhľadom na urýchlenú potrebu riešiť problematiku prístupu k informáciám sa navrhuje, aby zákon nadobudol účinnosť dňom vyhlásenia v Zbierke zákonov Slovenskej republiky.

V Bratislave, 20. apríla 2018

**Peter Pellegrini v. r.**

predseda vlády Slovenskej republiky

**Gábor Gál v. r.**

minister spravodlivosti

Slovenskej republiky